Robert Andrews Millikan

Robert Andrews Millikan (22 Maart 1868 – 19 Desember 1953) was 'n Amerikaanse fisikus wat in 1923 die Nobelprys vir Fisika ontvang het vir die meting van die elementêre lading en vir sy werk oor die foto-elektriese effek.

Millikan het in 1891 aan Oberlin College gegradueer en sy doktorsgraad aan die Columbia-universiteit in 1895 verwerf. In 1896 het hy 'n assistent aan die Universiteit van Chicago geword, waar hy 'n volle professor in 1910 geword het. In 1909 het Millikan met 'n reeks eksperimente begin om die elektriese lading wat deur 'n enkele elektron gedra word te bepaal. Hy het begin deur die verloop van gelaaide waterdruppels in 'n elektriese veld te meet. Die resultate het voorgestel dat die lading op die druppels 'n veelvoud van die elementêre elektriese lading is, maar die eksperiment was nie akkuraat genoeg om oortuigend te wees nie. Hy het in 1910 meer presiese resultate verkry met sy oliedruppel-eksperiment waarin hy water (wat geneig was om te vinnig te verdamp) met olie vervang het.

In 1914 het Millikan die eksperimentele verifikasie van die vergelyking aangepak wat in 1905 deur Albert Einstein ingestel is om die foto-elektriese effek te beskryf. Hy het dieselfde navorsing gebruik om 'n akkurate waarde van die Planck-konstante te verkry. In 1921 het Millikan die Universiteit van Chicago verlaat om direkteur van die Norman Bridge Laboratory of Physics by die California Institute of Technology (Caltech) in Pasadena, Kalifornië, te word. Daar het hy 'n studie gemaak van die bestraling wat die fisikus Victor Hess bespeur het, en wat van die buitenste ruimte afkomstig is. Millikan het bewys dat hierdie bestraling inderdaad van buiteaardse oorsprong is, en het dit "kosmiese strale" genoem. As voorsitter van die Uitvoerende Raad van Caltech (die skool se destydse beheerliggaam) vanaf 1921 tot sy aftrede in 1945, het Millikan gehelp om die skool in een van die voorste navorsingsinstellings in die Verenigde State te omskep. Hy het ook van 1921 tot 1953 op die raad van trustees vir Wetenskapdiens, nou bekend as Society for Science & the Public, gedien.

Millikan was 'n verkose lid van die American Philosophical Society, die American Academy of Arts and Sciences, en die Verenigde State se Nasionale Akademie van Wetenskappe. Hy is in 1950 verkies as 'n Erelid van die Optical Society of America.

 Verwysings 

Kategorie:Amerikaanse fisici
Kategorie:Akademici
Kategorie:Nobelprys vir Fisika wenners
Kategorie:Teoretiese fisici
Kategorie:Geboortes in 1868
Kategorie:Sterftes in 1953